作者：黄庭坚
词牌/韵律：惜馀欢・惜余欢

paragraphs: 四时美景，正年少赏心，频启东阁。
芳酒载盈车，喜朋侣簪合。
杯觞交飞劝酬献，正酣饮、醉主公陈榻。
坐来争奈，玉山未颓，兴寻巫峡。
歌阑旋烧绛蜡。
况漏转铜壶，烟断香鸭。
犹整醉中花，借纤手重插。
相将扶上，金鞍騕袅，碾春焙、愿少延欢洽。
未须归去，重寻艳歌，更留时霎。